คลังมั่นใจปีนี้3.7% ผลแบงก์ลดดอกเบี้ย
คลังมั่นใจอานิสงส์แบงก์ลดดอกเบี้ย ดันเศรษฐกิจถึงเป้า 3.7%
22 พ.ค. 2558

คลังมั่นใจอานิสงส์แบงก์ลดดอกเบี้ย ดันเศรษฐกิจถึงเป้า 3.7%
แหล่งข่าวจากกระทรวงการคลัง เปิดเผยว่า สำนักงานเศรษฐกิจการคลัง (สศค.) ได้ติดตามภาวะเศรษฐกิจ พบว่าการลดอัตราดอกเบี้ยเงินกู้ลง จากผลพวงของการลดดอกเบี้ยนโยบายเหลือ 1.5% ต่อปี จะส่งเสริมให้เกิดการลงทุนและการบริโภคให้เพิ่มขึ้น กระตุ้นเศรษฐกิจให้ขยายตัวขึ้นผ่านต้นทุนการกู้ยืมที่ปรับตัวลง และการจับจ่ายใช้สอยที่มากขึ้น ซึ่ง สศค.คาดว่าเศรษฐกิจไทยในปี 2558 จะสามารถขยายตัวได้ 3.7% ต่อปีโดยมีช่วงคาดการณ์ที่ 3.2–4.2% ซึ่งเป็นการประมาณการเดิมไว้เมื่อเดือน เม.ย.ที่ผ่านมา
นอกจากนี้ การที่บรรษัทประกันสินเชื่ออุตสาหกรรมขนาดย่อม (บสย.) ออกมาตรการดึง 22 สถาบันการเงินปล่อยสินเชื่อให้ผู้ประกอบธุรกิจขนาดกลางและขนาดย่อม (เอสเอ็มอี) เป็นการกระตุ้นการลงทุนอย่างต่อเนื่อง จะส่งผลดีกับการฟื้นตัวเศรษฐกิจปีนี้และปีหน้า
จากข้อมูลเดือน มี.ค. 2558 สินเชื่อของสถาบันมียอดคงค้าง 15.5 ล้านล้านบาท ขยายตัว 5% ต่อปี หรือ 0.9% ต่อเดือน โดยเพิ่มขึ้นทั้งในธนาคารพาณิชย์และสถาบันการเงินเฉพาะกิจ โดยสินเชื่อภาคธุรกิจกลับมาชะลอลงเล็กน้อยจากการหดตัวของสินเชื่อธุรกิจในสถาบันการเงินเฉพาะกิจ ขณะที่สินเชื่อเพื่อการบริโภคขยายตัวเร่งขึ้น